***Ostoma*** er en slekt av gnagbiller som lever i sopp på død ved. Larvene er rovdyr.

Utseende
--------

Middelsstore (7-10 mm) gnagbiller, snaue og blanke, brunrøde på farge. Kroppsformen er flat, noe avlang. **Hodet** er temmelig stort og bredt, med små fasettøyne som sitter langt fram på hodet og kraftige, fremoverrettede kjever. Antennene er 10- eller 11-leddete med en svak, tre-leddet kølle. **Brystskjoldet** (pronotum) varierer sterkt i form, men framhjørnene er nesten alltid i alle fall litt fremskytende. Hos de brede og flate artene når gjerne framhjørnene like langt fram som hodet. Sidekantene er mer eller mindre bredt avsatt. **Dekkvingene** er sterkt punktert, og har ofte opphøyde lengdelister. Hos noen arter dekker de ikke hele bakkroppen, men er tvert avkuttet. **Beina** er slanke og forholdsvis korte, med fem-leddete føtter. **Larvene** er sylindriske, tynnhudete, marklignende, lyse på farge. Framkropp (thorax) leddene har tydelige, mørke ryggplater (tergitter), hodekapselen er også mørk.

Levevis
-------

Man regner med at larvene til disse billene er rovdyr, og de kan finnes i mange ulike habitater. De har svært kraftige kjever og kan gnage ganger i ganske hard ved eller andre materialer. De finnes i død vegetasjon, død ved, i sopp (særlig poresopper), også noen arter på tørre, lagrede matvarer. Arten har fått navnet grangnagbille på norsk, men kan finnes på døde stokker av mange ulike treslag, kanskje oftest på furu, men også på løvtrær som bøk og osp. De voksne billene er funnet på fruktlegemer av flere ulike kjuker.

Utbredelse
----------

Slekten har en holarktisk utbredelse. I Norge er grangnagbille (*Ostoma ferruginea*) utbredt over det meste av landet bortsett fra Vestlandet. Ulikt flere andre gnagbiller er ikke arten vurdert som truet i Norge.

Systematisk inndeling
---------------------

Slekten bør muligens slås sammen med *Peltis*.

**Treliste**
* Ordenen biller, Coleoptera
	+ Underordenen Polyphaga
		- Gruppen (infraorden) Cucujiformia
			* Overfamilien gnag- og maurbiller, Cleroidea
				+ Familien gnagbiller, Trogossitidae (=Ostomidae)
					- Underfamilien **skjoldgnagbiller**, Peltinae Kirby, 1837 - noen ganger regnet som en egen familie
						* Gruppen Peltini
							+ Slekten ***Ostoma*** Laicharting, 1781 - palearktisk
								- Grangnagbille, *Ostoma ferruginea* (Linnaeus, 1758)

Referanser
----------

1. ↑  «Artsdatabankens artsopplysninger». Artsdatabanken. 10. oktober 2020. Besøkt 10. oktober 2020.
2. ↑  «Artsdatabankens navneopplysninger med artstre». Artsdatabanken. 10. oktober 2020. Besøkt 10. oktober 2020.
3. ↑   Artsdatabanken - *Peltis ferruginea*. Besøkt 17.11. 2022

Kilder
------

* Silfverberg, H. 1992. *Enumeratio Coleopterorum Fennoscandiae, Daniae et Baltiae* (Liste over Nordens biller). Helsinki,

Eksterne lenker
---------------

* Atlas of bark-gnawing beetles (Trogossitidae) of Russia - engelsk tekst, med bildegalleri.
* UK Beetles - *Ostoma ferrugineum*  Besøkt 17.11. 2022

* (en) *Ostoma* i Encyclopedia of Life Rediger på Wikidata

* (en) *Ostoma* i Global Biodiversity Information Facility Rediger på Wikidata

* (no) *Ostoma* hos Artsdatabanken Rediger på Wikidata

* (sv) *Ostoma* hos Dyntaxa Rediger på Wikidata

* (en) *Ostoma* hos Fauna Europaea Rediger på Wikidata

* (en) *Ostoma* hos NCBI Rediger på Wikidata

* (en) *Kategori:Ostoma* – bilder, video eller lyd på Wikimedia Commons Rediger på Wikidata

* *Ostoma* – detaljert informasjon på Wikispecies Rediger på Wikidata